In nomine Domini amen. Anno ejusdem Mº CCº LXXXº IIIº, indictione XIIa, VIIº Kalendas decembris, videlicet die jovis in festo beate Katherine virginis, pontificatus donni Martini pape IIII anno quarto, apud Thosyacum, in domo reverendi in Christo patris Jacobi Dei gratia Eduensis episcopi, in camera veteri, juxta cameram dicti domini episcopi, in presentia mei notarii infra scripti et testium subscriptorum ad hoc specialiter vocatorum, fecit homagium venerabilis vir et religiosus Guillermus abbas Flavigniacensis monasterii dicto domino episcopo ipsum homagium, nomine Eduensis ecclesie, recipienti de abbatia et villa Flavignei et appenditiis, prout homagium se importat: et promisit idem abbas declarationem totius feodi facere et res feodales totaliter dicto domino episcopo exponere infra instantes brandones. Actum fuit hoc anno, indictione, die mensis et loco predictis, presentibus venerabili in Christo patre Yvone Clugniacensi abbate, magistro Johanne archidiacono Avalonensi, Petro archipresbitero Eduensi, Petro de Edua, milite, baillivo de Assisia, et magistris Johanne de Sancto Sequano et Johanne Chevillardi, clericis ad premissa vocatis specialiter et rogatis. In cujus rei testimonium, memorati Yvo Clugniacensis abbas, archidiaconus Avalonensis et archipresbiter Eduensis, rogati de apponendo sigillo suo, sigilla sua instrumento huic publico apposuerunt.